የክብደት ማንሳት ብሔራዊ ቡድኑ በመጪው ወር ወደ ልምምድ ይገባል
በሞሮኮ አዘጋጅነት 12ኛው የመላ አፍሪካ ጨዋታ ድምቀት ተደርገው ከሚቆጠሩ የስፖርት ዓይነቶች የክብደት ማንሳት ስፖርት ይጠቀሳል። ከፍተኛ ፉክክር በሚታይበት ስፖርት ኢትዮጵያ በሁለቱም ጾታዎች ትሳተፋለች። የኢትዮጵያ ክብደት ማንሳት እና ሰውነት መገንባት ፌዴሬሽን በመድረኩ ሀገሪቱን የሚወክሉ ተጫዋቾችን ለመምረጥ ከሰኔ 19 እስከ 22 ቀን 2011 ዓ.ም በጃን ሜዳ ሀገር አቀፍ ሻምፒዮና አካሂዷል። ሻምፒዮናው ወንዶች ከ55 እስከ 102 ኪሎ ግራም በሴቶች ከ45 እስከ 71 ኪሎ ግራም ባሉት የክብደት ዘርፎች ተካሂዷል።በአህጉር አቀፍ ውድድሩ ሀገርን የሚወክሉ ተጫዋቾችን ለመመልመል በተካሄደው ሻምፒዮና ላይ የትግራይ፣ ኦሮሚያ፣ ደቡብ፣ ሐረሪ፣ ቤኒሻንጉል ጉሙዝ ክልሎች፣ የአዲስ አበባ እና የድሬዳዋ ከተማ አስተዳደሮች ተሳታፊ ሆነዋል። አጠቃላይ የተሳታፊ ቁጥሩም በወንድ 40 በሴት 25 በድምሩ 65 ተወዳዳሪዎች ነበሩ። ሻምፒዮናው ለአራት ተከታታይ ቀናት በድምቀት ሲካሄድ ቆይቶ ባሳለፍነው ቅዳሜ በተካሄዱ አራት የፍጻሜ ውድድሮች ተጠናቋል። በመዝጊያው ዕለት አራት የፍጻሜ ውድድሮች የተካሄዱ ሲሆን፤ በወንዶች 102 ኪሎ ግራም የድሬዳዋ ከተማ አስተዳደር ተወዳዳሪ ቢኒያም አክሊሉ የወርቅ ሜዳሊያ ተሸላሚ ሲሆን ተመስገን ቶማስ ከኦሮሚያ ክልል የብር ሜዳሊያ አግኝቷል። በ96 ኪሎ ግራም ወንዶች የኦሮሚያ ክልሉ አዲሱ አለማየሁ የወርቅ ሜዳሊያ ሲያገኝ ምህረትአብ በቀለ ከደቡብ ብሔር ብሔረሰቦችና ሕዝቦች ክልል፣ ሃይልነት አወቀ ከድሬዳዋ ከተማ አስተዳደር የብርና የነሐስ ሜዳሊያ ያገኙ ተወዳዳሪዎች ናቸው።በተጨማሪም የ89 ኪሎ ግራም ወንዶች የሐረሪ ክልሉ ተወዳዳሪ ሳሙኤል በዛብህ፤ መስፍን ኃይሉ ከኦሮሚያ ክልል እምነት ደጉ ከደቡብ ብሔር ብሔረሰቦችና ሕዝቦች ክልል የብር እና የነሐስ ሜዳሊያ ማግኘት ችለዋል። በሴቶች ደግሞ በ71 ኪሎ ግራም የደቡብ ብሔር ብሔረሰቦችና ሕዝቦች ክልል ተወዳዳሪዋ ምንተአምር ታደሰ የወርቅ ሜዳሊያ ተሸላሚ ሆናለች። ከትግራይ ክልል የመጣችው ቤተልሄም መሳይ ሁለተኛ በመውጣት የብር ሜዳሊያ ስታገኝ ፤ የአዲስ አበባዋ አበባ ማዳ ሦስተኛ በመሆን የነሐስ ሜዳሊያ ተሸላሚ ሆነዋል።በከፍተኛ ድምቀት ታጅቦ የተጀመረው ሻምፒዮና ድምቀቱን ጠብቆ በአጠቃላይ ውጤት በወንዶች የደቡብ ብሔር ብሔረሰቦች እና ሕዝቦች ክልል በአራት ወርቅ ሜዳሊያ፣ በሴቶች የቤኒሻንጉል ጉሙዝ ክልል በሁለት ወርቅ እና በአንድ የነሐስ ሜዳሊያ አሸናፊ ሆነዋል። ድሬዳዋ ከተማ የስፖርታዊ ጨዋነት የጸባይ ዋንጫ ተሸላሚ ሆኗል።የኢትዮጵያ ክብደት ማንሳት እና ሰውነት መገንባት ፌዴሬሽን የጽሕፈት ቤት ኃላፊ አቶ አበበ አሽኔ እንደገለጹት፤ የሻምፒዮናው አላማ በነሐሴ ወር 2011 ዓ.ም በሞሮኮ ርዕሰ ከተማ ራባት በሚካሄደው 12ኛው የመላው አፍሪካ ጨዋታ የሚሳተፉ ተወዳዳሪዎችን ለመምረጥ ነው። በመላው አፍሪካ ጨዋታ በሚኖረን ተሳትፎ ውጤትና ሜዳሊያዎችን ለማስመዝገብ ብቻም ሳይሆን፤ ውድድሩ ሀገራችን በስፖርቱ በምን ደረጃ ላይ እንዳለች የምንለካበት መልካም አጋጣሚም ጭምር መሆኑን አስረድተዋል። በሀገር አቀፍ ደረጃ በነበረው ሻምፒዮናው ላይም ብሔራዊ ቡድኑን የሚወክሉ ጠንካራ ተወዳዳሪዎች የታዩበት መሆኑን ተናግረዋል።በሁለቱም ጾታዎች በሻምፒዮናው ጥሩ ተፎካካሪ የሆኑና በአፍሪካ ከሚገኙ ተወዳዳሪዎች ተቀራራቢ ውጤት ያስመዘገቡ ተወዳዳሪዎች ለመላው አፍሪካ ጨዋታ ይመረጣሉ። ፌዴሬሽኑ ያስቀመጠውን መስፈርት መሠረት በማድረግ በሻምፒዮናው ላይ በተመዘገበው ውጤት ተጫዋቾቹን በቅርብ ቀናት በመምረጥ ይፋ የሚደረግ ይሆናል። አስፈላጊውን መስፈርት እና መለኪያ ያሟሉ በወንድ አምስት፣ በሴት ሁለት ተወዳዳሪዎች ተመርጠው በፌዴሬሽኑ የቴክኒክ ኮሚቴ አማካኝነት ክልሎች እንዲያውቁት እንደሚደረግና ከሐምሌ ወር 2011 ዓ.ም ጀምሮ ወደ ልምምድ እንደሚገቡም አስታውቀዋል።በሻምፒዮናው ተሳታፊ በኩል ደግሞ ከተሳትፎ አንጻር የተሻለና ጥሩ ፉክክር እንደታየበት መሆኑን ተናግረዋል። የሻምፒዮናው መዘጋጀት ተወዳዳሪዎች ያሉባቸውን ጉድለቶች ለመሙላት የበኩሉን አስተዋጽኦ እንደሚያበረክት ተናግረዋል። በአገር አቀፍ ደረጃ ስፖርቱን የሚመራው ፌዴሬሽን የውድድር አማራጮችን ከማስፋት አኳያ እንዲሁም ሥልጠናዎች ከማዘጋጀትና ክልሎች የሚያስፈልጋቸውን ቁሳቁስ ከማሟላት አንጻር ትኩረት ሰጥቶ መስራት ይጠበቃል። ከሌሎች የአፍሪካ አገሮች አንጻር ሲታይ ስፖርቱ ላይ ገና ብዙ መስራት እንደሚጠበቅና ለዚህም የሚመለከታቸው ባለድርሻ አካላት በጋራ መስራት እንዳለባቸው አመልክተዋል።በሻምፒዮናው የትግራይ፣ ኦሮሚያ፣ ደቡብ ብሔር ብሔረሰቦችና ሕዝቦች፣ የሐረሪ፣ የቤኒሻንጉል ጉሙዝ ክልሎች፣ የአዲስ አበባ እና የድሬዳዋ ከተማ አስተዳደሮች የተሳተፉበት ነበር። በሌላ በኩል የአማራ፣ ሶማሌ፣ አፋር እና ጋምቤላ ክልሎች በበጀት እጥረት እና በዝግጅት ማነስ በሻምፒዮናው ሳይሳተፉ ቀርተዋል።አዲስ ዘመን ሰኔ 26/2011 ዳንኤል ዘነበ 